***ՀՀ Վայոց ձոր մարզի Եղեգիս համայնքի ավագանու***

***24.03.2023 թ․-ի թիվ 29Ա հերթական նիստին***

***Վայոց ձորի մարզպետին հղված ուղերձ***

Սույն թվականի մարտի 13-ին Եղեգիսի համայնքապետին են դիմել «Հռիփսիմե ԳԲԱ» ՊՈԱԿ-ի տնօրեն Զոյա Մարտիրոսյանը, «Արենիի ԱԱՊԿ» ՊՈԱԿ-ի տնօրենի ժ/պ Ասատուր Մկրտչյանը, «Մալիշկայի ԱԱՊԿ» ՊՈԱԿ-ի տնօրենի ժ/պ Գայանե Հարությունյանը և «Աղավնաձորի ԱԱՊԿ» ՊՈԱԿ-ի տնօրենի ժ/պ Լարիսա Հարությունյանը՝ առաջարկելով ավագանու առաջիկա նիստի օրակարգում քննարկել ՀՀ Կառավարության 10.10.2019 թ.-ի թիվ 1425-Ն որոշումը և այդ որոշման հետ կապված վերոնշյալ կառույցների մտահոգությունները:

Դիմումի մեջ մասնավորապես նշվում է, որ նշված որոշումը սպառնում է Հայաստանի Հանրապետությունում ընտանեկան բժշկության մոդելին և կարող է բերել դրա փլուզմանը՝ հանգեցնելով ոլորտում լուրջ խնդիրների: Դիմումում նաև բերվում են վերլուծություններ, ըստ որոնց, այս օպտիմալացումը, ըստ էության, ոչ միայն չի նպաստելու առողջապահության ոլորտում պետության իրականացրած ծախսերի կրճատմանը և ֆինանսական խնայողություններին, այլև, ընդհակառակը, նպաստելու է ծախսերի ավելացմանը, հիվանդացության մակարդակի աճին և առողջապահության ոլորտի հանդեպ բնակչության վստահության մակարդակի անկմանը:

Վերոնշյալ հանգամանքներից բացի՝ Եղեգիս համայնքի ավագանին ընդունում է, որ նման որոշման կայացումը հենց միայն Վայոց ձորի մարզում ինքնին խտրական վերաբերմունք է, և եթե որոշակի տարածաշրջանում ապրող ՀՀ քաղաքացին կկարողանա օգտվել լավ ավանդույթներ և արդյունավետություն ունեցող ընտանեկան բժշկի ինստիտուտից, ապա Վայոց ձորի մարզի բնակիչ հանդիսացող ՀՀ քաղաքացին, զրկված լինելով այս արտոնությունից, ակամա դառնում է խտրական վերաբերմունք կրող, ինչի հետևանքով կոպտորեն խախտվում են մարդու իրավունքները:

Եղեգիս համայնքի 12 գյուղերից 1-ը /Վարդահովիտ գյուղը/ գտնվում է հայ-ադրբեջանական սահմանից մոտ 5 կմ հեռավորության վրա, որն ըստ էության կարելի է համարել սահմանամերձ։ ԵՎ առավել քան ունի սոցիալական աջակցության կարիք։ Եղեգիս համայնքի գյուղերը մարզկենտրոն Եղեգնաձոր քաղաքից գտնվում են 15-ից 44 կմ հեռավորությունների վրա, ուստի վերջին երկու հանգամանքները հաշվի առնելով՝ առկա է իրատեսական մտավախություն, որ հայ–ադրբեջանական սահմանային լարված իրադարձությունների ֆոնին նման ռիսկային որոշումների կայացումը ոչ միայն չի ելնում ոլորտի կարգավորման շահերից, այլև էական վտանգ է ստեղծում առողջապահական տեսանկյունից բնակչության պաշտպանվածության առումով:

ՀՀ առողջապահության ոլորտում օպտիմալացում իրականացնելու մասին վերոնշյալ որոշումը կայացվել է 2019 թվականի հոկտեմբեր ամսին, երբ Հայաստանի Հանրապետությունը կանգնած չէր այսօրեական բազմաթիվ մարտահրավերների առջև (Կորոնավիրուսային հիվանդություն, Արցախյան քառասունչորսօրյա պատերազմ, Ջերմուկի սեպտեմբերյան ագրեսիա, հայ – ադրբեջանական սահմանային մի շարք այլ միջադեպեր և այլն), ուստի սա էլ ևս մի հանգամանք է, որը վկայում է նման որոշման ժամանակավրեպ լինելը և դրա կատարումը **առկանխելու** անհրաժեշտությունը:

Որոշման կիրառմամբ ենթադրվում է, որ միավորվող գյուղական բուժհիմնարկները կորցնելու են իրավաբանական անձի կարգավիճակը։ Այն բնակչության համար առաջ է բերելու լրացուցիչ դժվարություններ և ֆինանսական ծախսերի ավելացում։ Տեղում սպասարկում իրականացնող բուժաշխատողը / օրինակ՝ տեղամասի պետ/ զրկվում է ինքնուրույն որոշում կայացնելու իրավունքից և այլ գործառույթներից։

Ելնելով **այս և բազմաթիվ այլ** հանգամանքներից, որոնք մանրամասնորեն շարադրված են Եղեգիս համայնքի ղեկավարին հասցեագրված դիմումի մեջ, ինչպես նաև այն ռիսկից, որ բնակչության շրջանում ևս նման որոշման կայացումը կարող է ոչ միանշանակ ընկալվել, հաշվի առնելով, որ առողջապահության ոլորտը յուրաքանչյուր պետության քաղաքացու պաշտպանվածության, ապահովության երաշխավորն է՝ Եղեգիս **համայնքի ավագանին** Հայաստանի Հանրապետության Վայոց ձորի մարզպետին է հղում սույն ուղերձը՝ ՀՀ Կառավարության 10.10.2019 թ.-ի թիվ 1425-Ն որոշումը Վայոց ձորի մարզի մասով ուժը կորցրած ճանաչելու, ոլորտում օպտիմալացում կամ բարեփոխումների իրականացումը ժամանակավորապես սառեցնելու, համապարփակ վերլուծություններ, հանրային համընդգրկուն քննարկումներ և լսումներ կազմակերպելու և նոր որոշման նախագծով հանդես գալու առաջարկով:

Տեղեկացնում ենք նաև, որ համաձայն ՀՀ կառավարության 2023 թվականի փետրվարի 9-ի N 174-Լ որոշման հավելված 2-ի Հայաuտանի Հանրապետության առողջապահության համակարգի 2023-2026 թվականների զարգացման ռազմավարությունից բխող միջոցառումների շրջանակներում նախատեսվում է Առողջապահության նախարարի 2022 թվականի հուլիսի 7-ի թիվ 2910-Լ հրամանով հաստատված ՀՀ առողջության առաջնային պահպանման օղակի բարեփոխումների միջոցառումների ծրագրով նախատեսված աշխատանքների իրականացում, որի շրջանակներում նախատեսված է ԱԱՊ բժշկական կազմակերպությունների օրինակելի մոդելի առաջարկի մշակում և ներկայացում շահագրգիռ կողմերին և օրինակելի մոդելի սահմանում, այնուհետև ԱԱՊ օղակի նոր մոդելի ներդրման նպատակով փորձարարական ծրագրի իրականացում, որից հետո փորձարարական ծրագրի արդյունքների միջանկյալ գնահատում և օրինակելի մոդելի ներդրման ուղղված առաջարկությունների ներկայացում: Այս միջոցառումները նախատեսված է ավարտել 2026 թվականին:

Համայնքի ղեկավար՝ Ա․ Ստեփանյան